Man deur badkamervenster op plaas geskietArgieffoto: Pixabay ŉ 56-jarige man is Woensdagaand tydens ŉ aanval op ŉ plaas in Mpumalanga deur ŉ badkamervenster geskiet. Ian Cameron, AfriForum se hoof van gemeenskapsveiligheid, het Donderdag aan Maroela Media gesê die voorval het omstreeks 22:10 op ŉ plaas in die Balmoral-omgewing, wes van Witbank, plaasgevind. “Nico Minnie en sy vrou het die honde hoor blaf en ondersoek ingestel deur ŉ flitslig te gebruik om deur die vensters na buite te skyn,” het Cameron gesê. Hy het gesê daar word vermoed dat minstens drie verdagtes buite die huis was. “In ŉ stadium het die man vanuit die badkamervenster met die flitslig geskyn toe daar skielik ŉ paar skote afgevuur is. Twee koeëls het die huis getref en een is deur die badkamervenster en het Minnie in die hand en skouer getref.” Die aanvallers het daarna by twee verskillende plekke in die huis probeer inkom. Minnie se vrou het hulp ontbied. “Hul naaste bure het vinnig reageer en by die huis opgedaag, waarna die aanvallers te voet op vlug geslaan het,” het Cameron bygevoeg. Paramedici is ontbied wat Minnie na ŉ nabygeleë hospitaal geneem het vir behandeling. Die Vosman-polisie en die polisie se honde-eenheid was ook op die toneel om na die verdagtes te soek. Volgens Cameron is Minnie se 77-jarige pa in 2016 op dieselfde plaas aangeval en het hy drie maande ná die voorval weens sy beserings beswyk. Kol. Mtsholi Bhembe, provinsiale polisiewoordvoerder, het Donderdag die voorval aan Maroela Media bevestig. Die Vosman-polisie ondersoek ŉ saak van poging tot moord. Niemand is nog in verband met die voorval in hegtenis geneem nie. Niks is tydens die voorval geroof nie.